હું તો ટગર ટગર જોઈ રહ્યો કે આ બેન કહેવા શું માગે છે ? ક્ષણભર તો જાણે સૂધ-બૂધ ખોઈ બેઠો. આયુર્વેદિક પુસ્તકની વાતમાંથી આ પંચકર્મ ને પ્રેગ્નન્સી – આ બધું શું આવ્યું ? પછી મને સમજાયું કે તેઓ મને આયુર્વેદિક ડૉક્ટર માની બેઠા હતા. મેં સેલ્સમેન જોડે વાત કરી એમાં એમને ફક્ત ‘આયુર્વેદ’ એવો શબ્દ સંભળાયો હતો તેથી એમને એમ હતું કે જો કોઈ આયુર્વેદિક ડૉક્ટર અહીં જ મળી જાય તો હોસ્પિટલનો ફેરો બચી જાય ! હસવું તો ખૂબ આવતું હતું પરંતુ મેં ગંભીર મુખમુદ્રા ધારણ કરીને જેમ એક ડૉક્ટર બીજા ડૉક્ટરને કનસલ્ટ કરવાની સલાહ આપે એમ મેં નજીકની આયુર્વેદિક હોસ્પિટલનું સરનામું એમને સૂચવ્યું. પોતાની ભૂલ સમજાતાં એ બહેન પણ થોડું હસી પડ્યા. પેલા લોકગીત જેવી આ વાત થઈ :